Brittilehti Sunday Mirror on saanut selville, että Telfordissa paljastunut lasten paritusrinki ulottuu paljon laajemmalle ja pidemmälle kuin aiemmin on uskottu.

Telford on kolmas paikkakunta, jossa on Britanniassa kymmenen vuoden sisään käynyt ilmi laaja keskiaasialaismiesten pyörittämä lasten paritusrinki.

Uhreja voi olla 80-luvulta lähtien tuhat, mutta tuomioita on luettu vain seitsemälle miehelle.

Uhrit ovat nuoria tyttöjä, joita on jopa joukkoraiskattu ja pakotettu käyttämään huumeita.

Rotherhamin lapsiin kohdistuneessa hyväksikäyttöskandaalissa on tuomittu noin 30 ihmistä. Pisimmän tuomion on saanut Arshid Hussain (ylärivi vas.), 35 vuotta vankeutta. AOP

Britannian Telfordissa on pyörinyt yli 30 vuotta rikollisten pyörittämä lasten hyväksikäyttörinki. Daily Mirrorin sunnuntaipainoksen Sunday Mirrorin selvitysten mukaan uhreja on vuosikymmenten varrella ollut jopa tuhat. Hyväksikäyttöjen ohella ainakin viisi ihmistä on kuollut joko suoraan tai välillisesti pedofiilien ja parittajien toiminnan takia.

Uhrit ovat olleet enimmäkseen alaikäisiä tyttöjä, joista nuorimmat ovat olleet vain 11-vuotiaita.

Telfordissa saatiin kiinni ja tuomittiin viime vuosikymmenen lopulla seitsemän 25-61-vuotiasta keskiaasialaistaustaista miestä yhteensä 49 vuodeksi vankilaan hyväksikäyttöihin liittyen, mutta Mirrorin mukaan toiminta kaupungissa on jatkunut siitä huolimatta. Lehti on tutkinut asiaa puolentoista vuoden ajan ja puhunut 12 uhrille, joiden mukaan hyväksikäyttäjiä oli yli 70.

Kuvio toimi usein niin, että nuorehko mies aloitti ikään kuin seurustelusuhteen nuoren tytön kanssa, mutta myöhemmin tyttö pakotettiin seksiin muiden miesten kanssa. Monien uhrien kohdalla myös huumeet olivat osa arkea.

Katumuspilleri kahdesti viikossa

Yksi uhreista oli 14-vuotias, kun hyväksikäyttö alkoi. Hän kertoo, ettei uskaltanut puhua koettelemuksistaan kenellekään, koska tekijät uhkasivat käyvänsä hänen pikkusiskojensa kimppuun ja kertovansa hänen äidilleen, että hän on prostituoitu.

- Hain varmasti katumuspillerin paikalliselta klinikalta kahdesti viikossa, mutta kukaan ei kysynyt mitään, uhri kertoo.

- Tulin kahdesti raskaaksi ja tein kaksi aborttia. Vain tunteja jälkimmäisen raskauden keskeytyksen jälkeen yksi hyväksikäyttäjistäni vei minut muiden miesten raiskattavaksi.

- Pahin hetkeni tapahtui pian 16. syntymäpäiväni jälkeen, jolloin minut huumattiin ja viisi miestä joukkoraiskasi minut.

Joitakin päiviä joukkoraiskauksen jälkeen jengin johtaja oli saapunut tytön talolle ja uhannut polttaa sen, jos tämä hiiskuisi tapahtuneesta sanallakaan.

Perhe poltettiin

Eräässä tapauksessa näin myös kävi. Lucy Lowe kuoli 16-vuotiaana vuonna 2000, kun hänen tuolloin 26-vuotias hyväksikäyttäjänsä Azhar Ali Mehmood sytytti hänen talonsa tuleen. Palossa kuolivat myös Lowen 49-vuotias äiti ja 17-vuotias sisko. Lowe oli vain 14-vuotias, kun hän synnytti Mehmoodille tyttären. Päivänä, jolloin palo sytytettiin, Lowe oli kertonut vanhemmilleen olleensa jälleen raskaana.

Mehmood sai murhista ja Lowen isän murhan yrityksestä elinkautisen, jota hänen tulee kärsiä vähintään 18 vuotta, mutta häntä vastaan ei Mirrorin mukaan koskaan nostettu syytteitä seksirikoksista. Shropshire Starin mukaan mies voi päästä vapauteen ensi vuoden lokakuussa.

Mirrorin jututtamien uhrien mukaan Lowen kuolemaa käytettiin varoituksena muille tytöille. Yksi heistä joutui yhdeksän miehen joukkoraiskaamaksi kaksi vuotta Lowen kuoleman jälkeen ja yritti itsemurhaa.

- Pelkäsin, että perheeni kuolisi samaan tapaan kuin Lucyn. Ajattelin, että he olisivat turvassa vain jos tappaisin itseni, uhri sanoo.

Äärioikeistolainen Britain First -liike osoitti vuosi sitten mieltään Telfordissa ja kertoi syyksi lasten seksuaaliset hyväksikäytöt. ZUMAWIRE / MVPHOTOS

Tyttöjä kohdeltiin kuin rikollisia

Rebecca Watson oli 13-vuotias, kun hän kuoli auto-onnettomuudessa. Tyttö putosi auton konepelliltä ja löi päänsä kohtalokkain seurauksin vuonna 2002. Aiheesta tuolloin uutisoinut BBC kirjoitti, että kuskin puolustusasianajaja kutsui tapausta " traagisesti pieleen menneeksi vitsiksi " . Kuski Ahmed Nawaz, 21, sai kolmen vuoden vankeustuomion.

Mirrorin tutkimusten mukaan Watsonia oli alettu käyttää seksuaalisesti hyväksi kaksi vuotta aiemmin eli 11-vuotiaana. Äiti Torron Watson kertoo lehdelle, että hän oli yrittänyt viedä asian poliisille useita kertoja ja jopa nimennyt useita epäiltyjä, mutta mitään ei tapahtunut.

- Beckyn kaltaisia tyttöjä kohdeltiin kuin rikollisia. Anelin apua, mutta minusta tuntui, etten voinut kääntyä kenenkään puoleen. Jos Beckyn hyväksikäyttöä olisi tutkittu kunnolla, useat muut tytöt olisivat säästyneet tältä helvetiltä, Torron Watson sanoo.

Viides hyväksikäyttöihin liitetty kuolonuhri oli Vicky Round, Beckyn ystävä, joka joutui saman porukan uhriksi. Vicky joutui huumekoukkuun jo 12-vuotiaana ja kuoli 20-vuotiaana vuonna 2009.

- Ei ole epäilystäkään, että Vicky olisi elossa, jos häntä ei olisi käytetty niin törkeästi hyväksi. Siitä huolimatta ne ihmiset, jotka tekivät hänen elämästään helvettiä, ovat yhä vapaalla jalalla, Vickyn sisko Emma sanoo Mirrorille.

Lääkäri piti hulluna

Mirrorin selvitysten mukaan ensimmäiset tapaukset ovat vuodelta 1981. Viranomaiset eivät toimineet, vaikka osa uhreista yritti kertoa koettelemuksistaan. Esimerkiksi vuonna 1985 vasta 14-vuotias tyttö tuli raskaaksi 18-vuotiaalle aasialaismiehelle.

Lapsen syntymän jälkeen tyttö joutui miehen kaverien raiskaamaksi. Tyttö yritti kertoa asiasta kunnanvaltuustolle ja koululle, mutta häntä ei otettu vakavasti. Nykyisin 47-vuotiaan naisen mukaan lääkäri piti häntä mielisairaana.

Telfordin ja Wrekinin kunnanvaltuuston vuonna 2013 julkaiseman selvityksen mukaan asiantuntijat olivat jo 1990-luvun lopulla huolissaan lasten seksuaalista hyväksikäytöistä alueella. Siitä kului kuitenkin vielä vuosikymmen, ennen kuin poliisi aloitti laajemman tutkinnan, jolle annettiin nimeksi Chalice (pikari).

Kyseisessä tutkinnassa epäiltiin jopa yli sadan tytön hyväksikäyttöä vuosien 2007 ja 2009 välillä. Hyväksikäyttäjiä uskottiin olevan jopa 200, mutta syytteet nostettiin vain yhdeksää vastaan. Heistä tuomittiin lopulta seitsemän. Päätekijät olivat parikymppiset veljekset Ahdel Ali ja Mubarek Ali, jotka tuomittiin 18 ja 14 vuodeksi vankeuteen.

Nyt Mirror arvioi, että parittajien ja hyväksikäyttäjien kynsiin on 80-luvulta lähtien joutunut jopa 1 000 lasta. Luku on peräisin Lontoon Met-yliopiston lasten ja naisten hyväksikäyttötutkimuksen professorilta Liz Kellyltä, jolle lehti on toimittanut keräämänsä materiaalin.

Mirrorin jo elokuussa 2016 julkaiseman jutun mukaan hyväksikäyttöongelma jatkui edelleen alaikäisille tarkoitettujen diskojen lähistöllä, mutta osaa ilmoituksista ei rekisterlöity kunnolla. Syyskuussa 2016 telfordilainen kansanedustaja Lucy Allan vaati asiasta julkista tutkintaa, mutta Telfordin poliisi ja valtuusto sanoivat sisäministerille, ettei tälle ole tarvetta.

Mirrorin uusimpia tietoja Allan kutsuu " äärimmäisen vakaviksi ja järkyttäviksi " .

Vuosikymmenen sisään Britanniassa on paljastunut laajoja lasten seksuaalisia hyväksikäyttörinkejä myös Rotherhamissa ja Rochdalessa. Rotherhamissa uhreja arvioidaan olleen 80-luvun lopulta lähtien jopa 1 500. Rotherhamin ringissä tuomittuja on kolmisenkymmentä ja Rochdalessa kymmenkunta. Valtaosa tuomituista on pakistanilaistaustaisia.